Diari Oficial de la Generalitat Valenciana


Sumari del DOGV 4275, del 20-06-2002 (2002/5670)

RESOLUCIÓ de 24 de maig de 2002, de la Sotssecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació de l'Acord Marc de col·laboració entre la Generalitat Valenciana, l'Agència Espanyola de Cooperació Internacional, el Govern del Districte Turístic de Cartagena d'Índies, l'Institut Colombià de Benestar Familiar, UNICEF, ACNUR, la Pontifícia Universitat Javeriana, la Fundació Niños de Papel, l'Associació Mundo Cooperante, la fundació Ayuda contra la Drogadicción i la fundació Mario Santo Domingo, per al disseny, desenvolupament, implementació del macroprojecte per al desenvolupament integral de la comunitat del barri Nelson Mandela, que busca la desmarginació i la legalització de l'assentament.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4275

Data del DOGV
:   20-06-2002

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2002/5670


Data del document
:   24-05-2002

Organisme emissor
:   Presidència de la Generalitat

Tipus de document
:   Resolució

Descriptors 

:   * cooperació administrativa
    * suport econòmic
    * ajuda al desenvolupament
    * acord de cooperació
    * cooperació internacional
    * fundació
    * Unicef
    * universitat
    * integració social
    * Colòmbia
    * organització no governamental
    * ACNUR

RESOLUCIÓ de 24 de maig de 2002, de la Sotssecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació de l'Acord Marc de col·laboració entre la Generalitat Valenciana, l'Agència Espanyola de Cooperació Internacional, el Govern del Districte Turístic de Cartagena d'Índies, l'Institut Colombià de Benestar Familiar, UNICEF, ACNUR, la Pontifícia Universitat Javeriana, la Fundació Niños de Papel, l'Associació Mundo Cooperante, la fundació Ayuda contra la Drogadicción i la fundació Mario Santo Domingo, per al disseny, desenvolupament, implementació del macroprojecte per al desenvolupament integral de la comunitat del barri Nelson Mandela, que busca la desmarginació i la legalització de l'assentament. [2002/X5670]
  
Subscrit, després de la tramitació prèvia reglamentària, entre la Generalitat Valenciana, l'Agència Espanyola de Cooperació Internacional, el Govern del Districte Turístic de Cartagena d'Índies, l'Institut Colombià de Benestar Familiar, UNICEF, ACNUR, la Pontifícia Universitat Javeriana, la fundació Niños de Papel, l'Associació Mundo Cooperante, la fundació Ayuda contra la Drogadicción i la fundació Mario Santo Domingo, el 13 de febrer de 2002, un Acord Marc de col·laboració per al disseny, desenvolupament i implementació del macroprojecte per al desenvolupament integral de la comunitat del barri Nelson Mandela, que busca la desmarginació i la legalització de l'assentament, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Acord, que ha quedat inscrit en el Registre de Convenis amb el número 0305/2002, i que figura com a annex d'esta resolució.
  
València, 24 de maig de 2002.- La sotssecretària del Secretariat del Govern i Relacions amb les Corts: Amparo Koninckx Frasquet.
  
Acord marc de col·laboració entre la Generalitat Valenciana, l'Agència Espanyola de Cooperació Internacional, el govern del Districte Turístic de Cartagena d'Índies, l'Institut Colombià de Benestar Familiar, Unicef, Acnur, la Pontifícia Universidad Javeriana, la fundació Niños de Papel, l'associació Mundo Cooperante, la fundació Ayuda contra la Drogadicción i la fundació Mario Santo Domingo, per al disseny, desenvolupament, implementació del macroprojecte per al desenvolupament integral de la comunitat del barri Nelson Mandela, que busca la desmarginació i la legalització de l'assentament.
  
Cartagena d'Índies, 13 de febrer de 2002
  
Reunits:
  
El Govern de la Generalitat Valenciana, representat pel senyor Eduardo Zaplana Hernández Soro, que s'anomenarà la Generalitat.
  
L'Agència Espanyola de Cooperació Internacional que s'anomenarà AECI, representada pel senyor Yago Pico de Coaña, ambaixador d'Espanya a Colòmbia.
  
El govern del Districte Turístic de Cartagena d'Índies que s'anomenarà el districte, representat pel senyor Carlos Díaz Redondo, alcalde de Cartagena d'Índies.
  
El Fons de Nacions Unides per a la Infància UNICEF, que en endavant s'anomenarà UNICEF, representat pel senyor Ennio Cufino, representant adjunt per Colòmbia i Veneçuela.
  
L'Alt Comissionat de les Nacions Unides per als refugiats ACNUR que en endavant s'anomenarà ACNUR, representat per la senyora Leila Lima, representant per a Colòmbia
  
L'Institut Colombià de Benestar Familiar que s'anomenarà ICBF, representat pel senyor Juan Manuel Urrutia Valenzuela en la seua qualitat de director general.
  
La Pontifícia Universidad Javeriana representada pel seu rector, pare Gerardo Remolina Vargas, i per la directora de l'Institut de Promoció de la Salut, senyora Amélia Fernández Juan.
  
La institució colombiana Niños de Papel representada pel pare Manuel Jiménez Tejerizo.
  
L'ONG Mundo Cooperante, representada pel senyor Sergio Carmona Franco.
  
La fundació Ayuda Contra la Drogoadicción del Reino de España representada pel senyor Xavier Urios Huigens.
  
La fundació Mario Santo Domingo representada pel seu president el senyor Pablo Gabriel Obregón:
  
La totalitat de les parts en la representació que ostenten, reconeixen la capacitat legal suficient per a la subscripció d'este acord i a l'efecte,
  
Consideren:
  
I. La situació d'alt risc en què es troben els xiquets, xiquetes i jóvens a causa del procés de violència que patix Colòmbia.
  
II. Que hi ha nombrosos xiquets, xiquetes i jóvens que viuen en situacions de misèria, a causa dels fenòmens socials derivats dels desplaçaments massius de població, orfandat i l'existència de nuclis familiars destruïts.
  
III. Que els espais existents per a la formació bàsica estan construïts amb materials de rebuig i en àrees que presenten amenaces tecnològiques que posen en risc la salut de la població infantil.
  
IV. Que esta situació conduïx els menors a buscar alternatives de supervivència en el món de la droga, la prostitució i la marginalitat.
  
V. Que cal realitzar polítiques actives de prevenció, promoció, protecció i formació a favor d'estos col·lectius.
  
Exposen:
  
I. Que s'acullen al que establix el conveni bàsic de Cooperació Científica i Tècnica entre Espanya i Colòmbia, de 27 de juny de 1970, en l'Acord Complementari General del Conveni Bàsic de 31 de maig de 1988 i en l'acta de la V Comissió mixta Hispano-Colombiana de Cooperació celebrada a Madrid el 15 de març de 1999.
  
II. Que la Generalitat Valenciana té un Programa de Cooperació Internacional al Desenvolupament, un dels objectius del qual és el desenvolupament integral de col·lectius i comunitats marginades, com són els xiquets del carrer i el barri Nelson Mandela.
  
III. Que el govern nacional de la República de Colòmbia ha identificat com a àrea d'acció prioritària l'atenció a les poblacions desplaçades per la violència i ubicades al districte de Cartagena d'Índies.
  
IV. Que en desenvolupament de les polítiques abans esmentades el govern nacional ha impulsat i coordinat el disseny, desenvolupament i implementació del macroprojecte per al desenvolupament integral de la comunitat del barri Nelson Mandela que busca la desmarginació i la legalització de l'assentament.
  
V. Que en el desenvolupament del macroprojecte per al desenvolupament integral de la comunitat del barri Nelson Mandela, la comunitat en processos participatius determinà que és prioritària la construcció d'infraestructura social bàsica per a la infància com són la unitat educativa inclosa en el Plan Ciudadela 2000, desenvolupat per Corvivienda, entitat descentralitzada de l'administració del districte i llars múltiples per a l'atenció integral de xiquetes i xiquets de 0 a 5 anys.
  
VI. Que l'Institut Colombià de Benestar Familiar, en desenvolupament de l'article 44 de la Constitució Nacional de la Llei 7 de 1979 i dels decrets 1137 i 1138 té com a propòsit assegurar la inversió i accions que asseguren la protecció i la garantia dels drets de les xiquetes i dels xiquets.
  
VII. Que la Pontificia Universidad Javeriana, Institució d'Educació Superior compta a través del seu Institut de Promoció de la Salut, amb el coneixement i els investigadors requerits per a acompanyar, documentar l'experiència i construir els indicadors socials que permeten avaluar el procés de desenvolupament del projecte.
  
VIII. Que la fundació Niños de Papel treballa des de fa anys en la defensa dels drets vulnerats dels xiquets del carrer, que els impedix un desenvolupament integral convertint-se en un greu problema tant per als menors com per a la societat colombiana.
  
IX. Que la fundació Mario Santo Domingo ha sigut seleccionada pel govern nacional com a agència d'execució del projecte, mantenint una presència constant i ha desenvolupat estretes relacions de col·laboració amb la comunitat del barri Nelson Mandela.
  
X. Que el govern del Districte Turístic i Cultural de Cartagena d'Índies ha acollit i impulsat el macroprojecte per al desenvolupament integral de la comunitat del barri Nelson Mandela i com a resultat d'això ha inclòs l'assentament en el Pla d'Ordenament Territorial i el Pla de Desenvolupament del Districte i que s'ha determinat en processos de planificació participativa que el barri Nelson Mandela ha de ser objecte de les inversions i accions prioritàries en les àrees d'educació i infància.
  
XI. Que el Fons de Nacions Unides per a la Infància UNICEF té el mandat de vetllar per a l'aplicació i desenvolupament de la Convenció sobre els Drets del Xiquet subscrita en 1989 i ratificada per la República de Colòmbia en 1991.
  
XII. Que en el desenvolupament del seu objecte UNICEF promou el programa d'Escola Amiga de la Infància a Colòmbia.
  
XIII. Que l'ACNUR en el marc del seu memoràndum d'intenció amb el govern colombià dóna suport al problema del desplaçament com a tasca prioritària i executa programes humanitaris a favor de la població desplaçada per la violència, a més de fomentar accions per a millorar la coordinació institucional, l'enfortiment de la resposta de l'Estat i l'acompanyament de les comunitats desplaçades
  
XIV. Que en el desenvolupament del seu objectiu ACNUR executa el programa de Pedagogia i Protecció de la infància a Colòmbia, i les campanyes de documentació i registre civil per a xiquets desplaçats als barris marginals de Cartagena, com l'enfortiment de les associacions de dones desplaçades del sud de Bolívar que habiten en estos barris.
  
XV. Que la fundació Ayuda contra la Drogadicción del Reino de España promou i desenvolupa programes de suport, formació i assistència tècnica en programes de prevenció integral del consum de substàncies psicoactives.
  
XVI. Que l'organització no governamental espanyola Mundo Cooperante té com a objectiu principal de les seues funcions el treball per la infància mes desfavorida, recolzant el programa d'atenció integral al xiquet del carrer a Colòmbia.
  
XVII. Que l'Agència Espanyola de Cooperació Internacional AECI compta amb els recursos tècnics i humans per a acompanyar els processos de desenvolupament de programes finançats amb fons de la cooperació espanyola en la República de Colòmbia
  
Per tot això, assumixen l'objectiu i els compromisos que es detallen en les següents,
  
Clàusules
  
Primera. Objecte de l'acord
  
L'objecte del present acord és unir esforços institucionals, financers i de gestió per al desenvolupament d'un projecte integral d'infància i educació per a les comunitats marginades del Districte de Cartagena d'Índies i que inclourà la construcció d'una unitat educativa dins del model Escola Amiga dels Xiquets d'UNICEF, per a mil dos-cents xiquets i xiquetes al barri Nelson Mandela, la construcció d'una llar múltiple per a cent cinquanta xiquetes i xiquets de zero a cinc anys contigua a la unitat educativa, la construcció de la comunitat terapèutica per al tractament dels menors del carrer addictes a substàncies psicoactives i l'enfortiment del programa d'atenció integral al xiquet del carrer realitzat per Niños de Papel, i el desenvolupament de programes de prevenció de drogaaddicció entre la població infantil del districte.
  
Segona. Compromisos de la Generalitat Valenciana
  
La Generalitat Valenciana a través dels fons consignats en el Programa 134.10, Cooperació al Desenvolupament, aportarà una ajuda econòmica per a la col·laboració específica que es determina a través de la subscripció dels oportuns convenis singularitzats en els quals es fixarà l'objecte concret de cada actuació, l'abast de l'aportació econòmica de la Generalitat Valenciana, així com el termini de vigència dels dits convenis, tot això condicionat a les quantitats màximes disponibles a tal fi en el pressupost en vigor en l'exercici en què es tramiten.
  
Tercera. Compromisos d'UNICEF
  
UNICEF Colòmbia aportarà la suma de cent mil dòlars orientats fonamentalment a la dotació de la unitat educativa a fi de garantir que el mobiliari contribuïsca a la promoció i adopció de metodologies que estimulen pràctiques participatives al mateix temps que siga adequat ergonòmicament a la talla dels xiquets i xiquetes i enfortisquen el seu component pedagògic.
  
Així mateix prestarà a la Secretaria d'Educació del Districte l'assistència per a assegurar que la Unitat Educativa la construcció de la qual és objecte del present acord s'emmarque dins dels paràmetres establits en el programa Escola Amiga dels Xiquets.
  
Quarta. Compromisos d'ACNUR
  
ACNUR promourà i coordinarà amb el Registre Nacional de l'Estat Civil, iniciatives per a registrar i documentar a xiquets i xiquetes desplaçats en el marc d'este conveni.
  
ACNUR recolzarà la comunitat educativa del barri Nelson Mandela a través del projecte de Pedagogia i Protecció de la Infància que l'ACNUR executarà en els departaments de la costa atlàntica en la seua estratègia d'ampliació en la cobertura.
  
Cinquena. Compromisos de l'Agència Espanyola de Cooperació Internacional
  
L'AECI recolzarà amb recursos humans i logístics el desenvolupament del present acord, i en especial portarà a terme les interventories i altres processos de seguiment de programes, inversions i cronogrames resultants dels compromisos adquirits per les parts.
  
Sisena. Compromisos de les institucions colombianes.
  
A) L'ICBF construirà, dotarà i sostindrà una llar múltiple per a l'atenció integral de 150 xiquetes i xiquets de zero a cinc anys i proveirà d'assistència financera en un procés de cofinançament amb el districte per a programes de prevenció de drogaaddicció entre la població infantil del districte.
  
B) El govern del districte, assumirà el següent:
  
a) A través de Corvivienda aportarà el terreny per a la construcció d'una unitat educativa i d'una llar múltiple, també com els dissenys i estudis preliminars que ja ha desenvolupat per a la unitat educativa.
  
b) A través de la Secretaria d'Educació:
  
- Inclourà la unitat educativa la construcció de la qual és objecte del present acord en el pla de desenvolupament educatiu del districte
  
- Assegurarà el sosteniment i funcionament de la unitat educativa mitjançant el mecanisme de contractació per concessió amb recursos provinents de les transferències de la nació per a educació.
  
- Assegurarà que el projecte arquitectònic i el pla pedagògic de la unitat educativa complixen amb els paràmetres establits per UNICEF en el programa Escoles Amigues dels Xiquets.
  
c) A través de la Secretaria de Participació i Desenvolupament Social recolzarà amb recursos de cofinançament amb l'ICBF, els programes de prevenció de drogaaddicció entre la població infantil del districte
  
C) L'associació Niños de Papel aportarà la seua estructura i dissenys d'atenció en xarxa interna d'atenció als xiquets en circumstàncies especialment difícils i les posarà a disposició per a administrar els recursos destinats als menors en drets vulnerats
  
D) La fundació Mario Santo Domingo s'encarregarà d'administrar els recursos aportats per les parts i d'executar els projectes d'acord amb les reglamentacions de contractació determinades per les parts.
  
E) La Pontifícia Universidad Javeriana, a través de l'Institut de Promoció de la Salut aportarà la documentació tècnica necessària, i realitzarà l'estudi sociològic del projecte per a la seua oportuna avaluació.
  
Igualment, les institucions colombianes citades asseguraran la difusió del projecte a través dels mitjans de comunicació que consideren oportuns.
  
Setena. Compromisos de les ONGD espanyoles
  
La fundació de Ayuda contra la Drogadicción recolzarà amb programes de formació i capacitació la fundació Niños de Papel per a la implementació de programes de prevenció de drogaaddicció entre la comunitat infantil del districte.
  
Mundo Cooperante realitzarà les transmissions de fons a Niños de Paper, per a la realització del projecte, realitzant el seguiment i els informes que garantisquen el compliment dels objectius del projecte.
  
Huitena. Inici de la tramitació administrativa per al compliment de l'objecte del present acord
  
Les parts signants es comprometen a iniciar els actes de tipus administratiu o de qualsevol altra índole que permeten formalitzar els compromisos, respectivament assumits, el més prompte possible a partir de la data de la signatura del present acord marc.
  
Novena. Seguiment del conveni
  
Es crearà una comissió de seguiment composta per un representant de cada una de les entitats signants, i presidida per un representant de la Generalitat Valenciana, que serà substituït en cas d'absència pel representant de l'AECI. Esta comissió es reunirà a iniciativa de la seua presidència.
  
Per la Generalitat Valenciana, Per l'Ambaixada d'Espanya, l'ambaixador,
  
el president,
  
EDUARDO ZAPLANA YAGO PICO DE COAÑA
  
HERNÁNDEZ SORO
  
Pel Districte Turístic de Per l'Institut Colombià
  
Cartagena d'Índies, l'alcalde, de Benestar Familiar, el director
  
CARLOS DÍAZ REDONDO JUAN MANUEL URRUTIA
  
 VALENZUELA
  
Per Unicef Colòmbia, Per Acnur Colòmbia,
  
ENNIO CUFINO LEILA LIMA
  
Per la Pontificia Universidad Per la fundació Niños de Papel,
  
Javeriana,
  
AMELIA FERNÁNDEZ JUAN PADRE MANUEL JIMÉNEZ TEJERIZO
  
Per Mundo Cooperante Per la fundació d'Ayuda contra
  
 la Drogadicción,
  
SERGIO CARMONA FRANCO XAVIER URIOS HUIGENS
  
Per la Fundació Mario Santo Domingo, el president,
  
PABLO GABRIEL OBREGÓN